
Quum  ad  promovendum,  dissertationem  de  re  quadam 
medica  scribam,  necesse  sit,  Iritidem  tractandam  elegi,  et 
quamvis  propositum  juvenis,  de  medicina  aut  chirurgia 
practica,  quae  plurimum  in  experientia  collatisque  casi- 
bus constant,  libellum  lectu  dignum  scribere,  tum  absur- 
dum quam  difficile  non  nemini  videatur;  licet  tamen  mihi, 
qui  in  Anglia  nonnullos  per  annos  oculorum  praecipue 
morbos  observavi,  nec  minus  Berolini  in  clinicis  eos  vi- 
dendi occasionem  habui,  ea  omnia,  quae  hac  de  re  vel 
legi  vel  audivi,  componere,  et  quantum  in  me  sit,  discre- 
pantias in  curandi  ratione  narrare;  itaque  lectori,  se  quid 
novi  hoc  in  opusculo  meo  inventurum  esse,  non  speran- 
dum. Loquendi  libertate,  quam  auctores  plerumque  usur- 
pant, licet  mihi  quoque  uti,  et  de  morbo  ipso,  ejusque 
ab  auctoribus  allatis  descriptionibus  ac  sanandi  modis 
sententiam  meam  ferre.  Exponam  autem  non  tam  spe 
fretus,  mihi  contra  chirurgorum  expertorum  auctoritatem 
credi,  quam  verum  meamque  opinionem  de  iis,  quae  ipse 
vidi  dicendi  causa.  Sin  facerem  aliter,  non  modo  alio- 
rum sententiarum  collectionem  ederem,  sed  alia  opera 
mere  transcriberem. 

Inflammationem  ipsam  videre  non  possumus;  effectus, 
quos  notas  vel  symptomata  appellant,  vel  videmus,  vel 
per  interrogationes  jam  adesse  cernimus.  In  ipso  oculi 
bulbo  (qui  membranas  fere  omnibus  aliarum  corporis 
partium  membranis  natura  et  functione  similes  continet, 
et  cujus  ob  situm  ac  naturam  pellucidam  varios  in  ini- 
tiis et  usque  ad  terminum  membranarum  nusquam  alias 
visui  apparentium,  morbos  nobis  lustrare  licet)  ea  solum 
cernere  possumus,  quae  inflammationem  sequuntur,  vel 
quorum  inflammatio  est  causa. 

De  iridis  inflammatione  scripturum  oportere  videtur 
primum  Iritidis  simplicis  naturam,  originem,  cursus  va- 
riosque  terminandi  modos  describere,  et  postea  formas 
varias,  quas  hic  morbus  interdum  induit,  cum  signis,  per 
quae  eas  inter  se  discernere  possimus;  postremo  et  bre- 
viter sanandi  rationem  enarrabo,  nec  necesse  puto,  in- 
flammationis ipsius  simplicis  atque  iridis  partium  situsque 
descriptionem  adjungere. 

Iritidis  formae  sunt  duae,  idiopathica  et  symptoma- 
tica, quarum  altera  quadruplex:  syphilitica,  scrophulosa, 
rheumatica  et  arthritica.  Omnes  interdum  chronico,  in- 
terdum acutiore  impetu  oculum  aggrediuntur.  Iris  cum 
aliis  oculi  tunicis  ita  conjungitur,  ut  rarius  eam  so- 
lam inflammatam  esse  et  hac  inflammata  morbum  ad  tu- 
nicas alias,  ad  membranam  humoris  aquei  praecipue,  se 
extendere  inveniamus. 

IRITIS  IDIOPATHICA. 

1.  lritis  idiopathica  acuta,  aut  iridis  inflammatio  in 
habitum  corporis  nullo  morbo  specifico  affecti  incidens. 

Causae  sunt  frigus  cum  aliis  inflammationis  localis  cau- 
sis usitatoribus,  lux  nimium  clara  vel  diutius  oculum  ex- 
ercens, partis  vulnera  seu  fortuita,  seu  in  pupilla  artifi- 
ciali fingenda  facta,  et  denique  inflammatio  ab  alia  oculi 
tunica  usque  ad  iridem  se  extendens.  Ut  scleroticam  in 
fibrosarum,  sic  iridem  cum  membrana  humoris  aquei  in 
membranarum  serosarum  ordine  ponere  possumus:  mem- 
brana humoris,  quasi  membrana  serosa,  iridem  quasi  or- 
ganon,  ut  pleura  pulmones  tegente.  Et  quanquam  hanc 
membranam  in  iridem  partem  posteriorem  se  extendere 
non  possumus  cernere,  ut  anatomici  (I)  solent  docere, 
et  quanquam  peritonaeo  muliebri  excepto,  membrana  se- 
rosa semper  sacci  undique  clausi  formam  habet,  tamen 
phaenomena  in  morborum  cursu  conspicua  hanc  pro  se- 
rosa habendam  esse  membranam  plane  demonstrant. 

Primum  iritidis  ingredientis  (rarius  oculi  ambo  simul 
afficiuntur)  symptoma  dolor  in  supercilii  regione  est,  qui 
quidem  in  principio  premens  et  obtusus,  ad  tempora  et 
circa  cavitatem  orbitalem  usque  ad  processum  ascenden- 
tem superioris  ossis  maxillaris  extenditur,  saepissime  enim 
aegros  de  radicis  nasi  dolore  queri  audimus,  ad  oculi 
bulbum  propagatur.  Aeger  fit  lucifugus,  febris  accedit 
pulsu,  cephalalgia,  siti,  aliisque  febris  symptomaticae  si- 
gnis se  ostendens.  Lacrymarum  secretio  augetur,  quae 
calidae  sunt,  quod  symptoma  lacrymatio  vocatur.  Pauca 
tumida  in  sclerotica  usque  ad  corneam  currentia  vasa 
videre  est  (arteriae  ciliares  anteriores),  circa  cujus  mar- 
ginem multipliciter  divisa  fiunt  zonula  rubra;  quem  ple- 

(1)  Harrisons  Dublin  Dissector,  el  Bock’s  Anatomie  der 
Mensclien, 

xum  vascularem,  circum  corneam  aut  omnino,  aut  partim 
circumeuntem  cernimus;  discrimen  ab  inflammationis  ve- 
hementia pendet.  Praeclarus  ille  iridis  sanae  nitor  stru- 
turaque  fibrosa  evanescunt,  superficies  non  amplius  aequa 
est,  margo  pupillaris  tumescit,  annulique  formam  amittit; 
vasa  sanguifera  vel  in  iride  ipsa  apparent:  fibrina  per 
totam  effunditur  et  color  mutatur.  Sic  iris  caerulea, 
fibrina  colore  subfusco  intermixto,  viridem  aut  rubidum 
induit;  pupilla  fit  angustior,  angularis  et  immobilis:  in- 
flammatione membranae  humoris  aquei  aggressa,  quae 
naturam  pellucidam  extinguit,  oculi  camera  anterior  tota 
obscuratur.  Conjunctiva  bulbi  fit  justo  rubrior  eademque 
oculi  alterius  membrana  externa  congestione  aut  inflam- 
matione sympathetice  afficitur.  Dolor,  qui  hoc  in  stadio 
in  oculo  ipso  magis  quam  in  partibus  circumdantibus  in- 
est,  augetur:  sensus  compressionis  adest,  vel  quasi  bulbi 
contenta  tumefacta  vehementem  tunicarum  tensionem  ef- 
fecissent. Videndi  facultas  ab  initio  lapsa  semper  minor 
fit,  omnia  quasi  nebulis  obscurata  apparent.  Photopho- 
bia(l),  aut  lucis,  ob  oculi  dolorem  ab  hac  pendentem 

(1)  Lux  in  iridum  inflammatam  incidens  duplici  modo  dolo- 
rem auget.  Non  solum,  quia  fibrarum  contractionem  excitet,  om- 
nibus enim  notum  est,  partis  cujusque,  praesertim  fibrosae  seu  mu- 
scularis inflammatae  motum  valde  dolentem  esse;  sed  etiam  sen- 
sibilitas  ea  iridis,  quae  in  sano  oculo  observatur,  ita  augetur,  ut 
maximi  doloris  causa  fiat.  Lucem  huic  oculi  membranae  stimu- 
lum esse,  qui  non  a retina  pendeat,  nos  pro  certo  habemus.  Eam 
se  contrahere,  cum  cataracta  quam  maxime  opaca  omnes,  ne  in 
retinam  incidant,  radios  impediat,  frequenter  cernimus.  Nulla  est 
inter  iridein  et  retinam  connexio  nervorum:  sic  huic  solum  vi- 
dendi, illi  lucis  copiam  dirigendi  facultatem,  quam  nervus  trige- 
minus suppeditat,  esse  verisimile.  Ab  hujus  nervi  ramo  nasali 

timor,  quanquam  aeger  vix  potest  lucem  ipsam  cernere, 
augetur.  Haec  omnia  symptomata  vespere  (1)  exacerbata, 
mane  remissa  esse  videntur. 

Terminandi  modi  vel  effectus.  Hic  morbus  acutus 
triplici  modo  terminari  potest.  1)  Resolutio  et  ad  fun- 
ctiones formamque  normalem  reditus.  2)  Fibriuae  exsu- 
datio.  3)  Suppuratio.  Ut  in  pleuropneumonia  aliisque 
membranarum  serosarum  inflammationibus  terminandi  mo- 
dum morbi  vehementiae  convenientem  invenimus. 

1.  Resolutio.  Hoc  in  morbo  natura  parum  adju- 
vat, et  sine  medici  auxilio  rapidus  est  ad  exsudationem 
decursus.  Arte  autem  medicinae  recte  et  suo  tempore 
adhibita  hunc  valde  timendum  morbi  finem  avertere  pos- 
sumus. Symptomata  omnia  paullatim  se  subducere  vide- 
mus, photophobia  ruberque  conjunctivae  color  minores 
fiunt.  Lympha  prius  effusa  a vasis  resorbentibus  remota, 
iris  formam  aequam  atque  colorem  naturalem  induere, 
cameraque  anterior  clarior  fieri  incipit.  Dolor  omnis 
evanescit  et  se  contrahendi  facultate  redeunte  iris  omnino 
sana  fit. 

2.  Lymphae  vel  fibrinae  exsudatio  terminandi  mo- 
dorum frequentissimus  est:  aeger  enim,  egregia  illa  nec 
raro  obvia  negligentia,  medicinae  auxilium,  quum  jam 
serum  est,  petere  solet,  cum  medico  nihil  aliud  reliquum 
est,  quam  ut  inflammationem  etiam  tum  consistentem  do- 


duos  per  scleroticam  immissos  ramulos  scimus,  qui  nervi  ciliares 
longi  vocantur:  nec  ut  alii  cum  tertii  nervi  fibrillis  in  ganglio 
ophthalmico  junguntur.  Sic  et  secundum  functionem  nervosque 
iris  pro  palpebra  interna  habenda  est. 

(1)  Juengken’s  Lelire  von  den  Augenkrankheiten, 

loremque  amoveat.  Fibrina  vel  in  iridis  ipsius  substan- 
tiam, unde  maxima  fit  tunicae  tumefactio,  vel  in  margi- 
nem pupillarem  effunditur.  Quum  tumore  et  lymphae 
exsudatione,  quod  interdum  fit,  iris  et  cornea  inter  se 
conjunguntur,  synechia  anterior  vocatur.  Ad  lentis  ca- 
psulam anteriorem  per  lymphae  fibrillas  adhaesio,  quae 
altera  inulto  frequentior  est,  quaeque  iridis  partibus  non 
adhaerentibus  lucis  stimulo  contractis,  pupillae  formam 
quam  maxime  angularem  dat,  synechiae  posterioris  no- 
men habet.  Fibrina  in  ipsam  pupillam  effusa  multo 
pejor  est,  aut  partim  aut  omnino  lucis  radios  impedit  et 
cataracta  falsa  vel  lymphatica  nominatur.  Hujus  plura 
sunt  genera,  quorum  nomina  a forma  fibrinae  effusae  ge- 
nere pendent.  Cataracta  membranacea  pupilla  quasi  per 
membranam  occlusa.  — C.  Pyramidalis,  quum  per  pu- 
pillam lympha  opaca  in  cameram  oculi  anteriorem  ob- 
truditur, et  C.  Trabecularis,  quum  quasi  trabe  pupilla 
dividitur.  In  effusionis  interstitialis  gradu  maximo  iridis 
tumor  sensim  crescit,  pupilla  fit  paullatim  angustior,  et 
denique  margines  adversi  adhaesione  junguntur.  Pupilla 
atresia  vocatur.  Vasis  iridis  inflammatae  sanguiferis  per 
fibrinae  exsudationem  quasi  per  crisin  levatis,  dolor  et 
symptomata  alia  subsidunt,  aegerque  convalescit,  oculi 
autem  colore  non  omnino  recuperato  et  videndi  facultate 
ad  gradum  effusionis  aut  pupillae  contractionem  conveniente, 
perdita.  Iritide  nec  medicinae  auxilio  nec  quasi  natura 
prohibita,  ad  tunicas  et  externas  et  internas  inflammatio 
extenditur.  Retina  et  tunica  choroidea  morbo  corripiun- 
tur, et  coecitas  insanabilis  rapide  insequitur. 

3.  Suppuratione  ingrediente,  symptomatum  fere  om- 
nium vehemens  est  incrementum : nova  est  febris  accessio, 
oculi  capitisque  dolores  et  photophobia  graviores  fiunt. 
Photopsia  seu  ante  oculum  scintillatio  exsistit.  Tunicae 
externae  inflammantur,  rubore  diffunduntur.  Fit  chemo- 
sis,  conjunctivaque  palpebralis  tumescit.  In  iride  pun- 
ctum, quod  in  margine  ipso  pupillari  frequentius  situm, 
parvis  arteriis  multis  circumeuntibus  apparet,  turgescit,  fit 
flavo  colore,  pupilla  clauditur,  tumor  hic  parvus  (1)  rum- 
pitur, et  pus  in  cameram  oculi  anteriorem  effunditur. 
Pure  resorpto,  vel  atresia  pupillae,  vel  synechia  inflam- 
mationis reliqua  est.  Interdum  pro  uno  plures  parvi  ab- 
scessus in  iride  simul  videri  queunt:  iridis  etiam,  vel 
potius  membranae  hanc  tegentis  structura  morbo  sic  mu- 
tatur, ut  (sicut  in  pleurilide  et  in  peritonaei  inflamma- 
tione haud  raro  invenimus)  membrana  secretionis  puris 
capax  fiat.  Interdum  etiam,  quum  inflammatio  summum 
attigerit  gradum,  rubida  nonnulla  in  iride  apparent  puncta, 
quae  aut  crescunt  et  rumpuntur,  aut  paullatiin  resorbentur; 
rarius  ex  iridis  inflammatae  vasis  sanguis  ipse  in  oculi 
cameram  effunditur:  morbi  symptoma,  quod  cum  cuique 
in  oculo  observato  signo  nomen  ex  Graeco  derivatum 
dandum  esse  censuerint  medici  ocularii,  hyperaemiam  no- 
minavere. Et  pus  et  sanguis  facillime  e camera  anteriore 
vasis  lymphaticis  resorbentur. 

Prognosis.  Ut  in  morbis  plerisque  aliis,  sic  etiam 

(1)  Simile  quoque  phaenomenon  iu  pleurilide  habemus,  lu- 
ter pleuram  enim  costalem  et  musculos  intercostales  abscessus  for- 
matur, qui  membranam  serosam  perforans  in  thoracis  cavitatem 
pus  effundit. 

hic  prognosis  a stadio  pendet.  Quamquam  rapidus  est 
cursus,  quanquam  sine  medici  auxilio  non  solum  dolore 
maximo  et  concurrentibus  febris  symptomatibus  vires  ae- 
grotantis exhauriuntur,  sed  etiam  coecitas  ipsa  sanabilis 
tristis  morbi  exitus  evadit:  tanta  tamen  hic  est  medicinae 
vis,  tantum  in  hunc  morbum  imperium  exercere  potest 
medicus,  ut  primo  in  stadio,  iritide  non  complicata,  (hoc 
est,  nullo  partis  alius  symptomate  morboso  aptam  me- 
dendi rationem  prohibente)  prognosin  bonam  edere  pos- 
simus. Hoc  in  stadio  remediis  recte  impensis  frequen- 
tissime oculi  ad  sanitatem  reditum,  rarissime  contra  coe- 
citatem  effici  cernimus.  Vel  post  fibrinae  exsudationem, 
immo  etiam,  quum  vasis  in  fibrina  sanguiferis  formatio 
hanc  jam  organisationem  habere  cernimus,  praeter  mem- 
branam humoris  aquei  nullis  aliis  oculi  tunicis  laboranti- 
bus, quod  attinet  visus  recuperationem,  dubia  ad  bonam 
accedens  prognosis  est;  quod  attinet  coecitatis  timorem, 
ab  hoc  aegroti  mentem  penitus  liberare  possumus.  Pu- 
pilla contra  jam  clausa  per  atresiam,  vel  lucis  radiis  per 
cataractam  membranaceam  impeditis,  vel  suppuratione  in- 
eunte,  iridis  colore  et  structura  mutatis,  ipsa  crassa  et 
corrugata,  prognosis  omnino  mala  est:  nulla  in  medici, 
parva  in  chirurgi  auxilio  spes  superest.  Synechiae  an- 
terior et  posterior,  cum  inflammatio  et  ejus  omnia  sym- 
ptomata sese  subduxerint,  insanabiles  sunt. 

1RITIS  CHRONICA  IDIOPATHICA. 

Iritis  chronica  interdum,  sed  rarius  formam  acutiorem 
sequitur:  plerumque  est  morbus  ab  initio  chronicus.  Sym- 
ptomata et  objectiva  et  subjectiva  in  principio  obscura  sunt, 

et  interdum  iridis  color  structuraque  mutantur,  videndique 
facultas  ferme  exstinguitur,  antequam  aeger  se  aegrum  noscit. 
Hic  quoque  plerumque  oculus  alter  petitur,  et  quod  mirum 
videtur,  alterius  oculi  visus  extinctus  frequenter  non  perci- 
pitur.  Saepius  vidi,  cum  tantum  cataracta  una  formaba- 
tur, opacitatem  visusque  detrimentum  simul  paulatim  cre- 
scere, ac  subito  se  oculo  altero  captum  esse  aeger  inve- 
nit: quam  ob  rem  de  morbi  causa  cursuque  certiores  fieri 
non  possumus.  Tunicae  externae  rubore  non  suffundun- 
tur, dolor  aut  nullus  aut  parvus  adest.  Photophobia  mi- 
nima, sicut  interdum  caecitate  ad  gradum  morbi  evidentis 
non  omnino  conveniente,  morbus  pro  amaurosi  habetur. 
Sed  diagnosis  symptomatibus  omnibus  recte  perlustratis  fa- 
cilis est:  cito  enim  fit  coloris  mutatio,  qui  primum  ple- 
rumque in  iridis  margine  ciliari  oriri  dicitur.  Omnia  quasi 
per  nebulas  videt.  Tunicae  structuram  fibrosam  nitidam 
non  amplius  possumus  discernere,  tamquam  commixta  et 
paullum  tumida  apparet:  membrana  humoris  aquei  inflam- 
matione chronica  affecta,  humor  ipse  naturam  pellucidam 
perdit  et  fit  turbidus:  pupilla  contracta  et  immobilis  est, 
interdum  sed  rarius  irregularis.  Qua  camerae  anterioris 
membrana  serosa  inflammata  (ut  apud  membranas  alias 
serosas  inflammatione  correptas  haud  raro  videmus)  fluidi 
secretio  augetur  (una  hydrophthalmi  externi  causa),  sen- 
sum tensionis  vel  humore  aucto  quasi  tunicarum  ab  in- 
terna parte  extensarum  efficiens.  Corneae  opacitas  com- 
paret, quae  aut  a membranae  serosae  opacitate  originem 
habet,  aut  a tensione  (scimus  enim  oculi  a parte  aversa 
compressi  corneam  opacam  fieri,  quod  in  ovis  aliusve 
animalis  oculo  facile  possumus  experiri).  Symptomata 

universalia  omnino  absunt,  aut  quam  minima  vespere  fe- 
bris accessio  percipitur. 

Terminatio.  Exitus  hujus  morbi  usitatiores  sunt  re- 
solutio, pupillae  occlusio,  corneae  obscuratio,  hydroph- 
thalmi  effectus,  vel  etiam  staphyloma  corneae,  aut  ad  re- 
tinam inflammatione  transgressa,  amaurosis. 

Prognosis.  Ob  occulte  et  quasi  furtim  incedentia 
symptomata,  et  quia  rarius  primis  in  stadiis  morbum  vi- 
demus, quoniam  plerumque  iritis  chronica  a totius  cor- 
poris morbo,  etsi  non  specifico  pendere  videtur,  quam  in 
forma  acutiore  prognosis  pejor  est:  pupilla  tamen  jam  non 
multum  contracta,  cornea  atque  humore  aqueo  jam  pel- 
lucidis, tunicisque  posterioribus  jam  sanis,  eadem  bona; 
staphvlomate  vel  retinae  inflammatione  obortis,  prognosis 
omnino  mala  exhibenda  est. 

IRITIS  SYMPTOMATICA. 

Iridis  structura  et  cum  corporis  partibus  aliis  tam  sanis 
quam  aegrotantibus  sensus  consociatus  hujus  organi  inflam- 
mationis specificae,  quam  saepenumero  videmus,  causae  ex- 
sistunt. Quamquam  librum  componentibus,  discrimen  inter 
hujus  morbi  formas  describere  facillimum  est,  tamen  ipsas 
non  tam  descriptioni  convenientes  semper  invenimus  et  chi- 
rurgo, qui  morbum  in  initio  exituque  observavit,  quique  non 
modo  auctorum  verba,  sed  etiam  aegrotantium  symptomata 
cognovit,  saepe  est  difficile,  oculo  inspecto  et  morbo  spe- 
cifico universali  ignoto,  num  iritis  idiopathica  an  syphili- 
tica etc.  sit,  dijudicare.  Nonnullis  quidem  in  casibus,  in 
quibus  omnia  clare  notata  sunt  symptomata,  utrum  spe- 
cifica an  sit  idiopathica,  certo  possumus  dicere;  sed  hoc 

rarius.  Et  quamvis  chirurgo  secundum  sola  signa  obje- 
ctiva  statuere  posse,  jucundum  sit,  et  sibi  valde  ob  suam 
diagnosin  formandi  potestatem  placeat;  aegro  tamen  ali- 
ter est  et  interrogationes  paucae,  quae  minime  tam  molestae 
sunt  quam  longa  oculi  examinatio,  omne  dubitum  cito 
tollunt.  Quae  diagnoseos  difficultas  eo  minus  dolenda 
est,  quia  in  omnibus  hujus  morbi  formis  eadem  fere  est 
curandi  ratio.  Iritidis  symptomaticae  species  sunt  qua- 
tuor,  syphilitica,  scrophulosa,  rheumatica  et  arthritica,  qua- 
rum omnium  brevem  descriptionem  adjungam. 

Iritis  syphilitica.  Iridis  inflammatio  inter  for- 
mas frequentiores , in  quibus  syphilidem  universalem  vi- 
demus, invenitur;  et  cum  oculus  lue  venerea  laborantis 
inflammatione  corripitur,  iris  praecipue  et  corpus  ciliare 
afficiuntur.  Auctores  illi  (imprimis  Carmichael  Eblani)., 
qui  ad  ulcera  quaedam  primaria  venerea  quasdam  perti- 
nere formas,  in  quibus  se  lues  universalis  ostendat,  aiunt, 
iritidem  plerumque  illud  organorum  genitalium  ulcus  se- 
qui dicunt,  cujus  forma  rotunda,  basis  autem  dura  est  et 
cujus  superficies  sine  granulationibus  pure  tegitur,  et 
praesertim  sine  hydrargyri  auxilio  lue  primitiva  sanata. 
Hoc  satis  frequenter  observandi  ipse  nondum  copiam  ha- 
bui, quare  verumne  sit  an  falsum  dicere  nequeo. 

Morbi  initium  occultum  est  sensimque  crescit:  cito 
oculi  capitisque  dolores  exsistunt  vehementes,  qui  et  in 
oculo  ipso  et  in  supercilio  situm  habent.  Photophobia 
supervenit.  Zonula  illa  circa  corneam,  de  qua  jam  in 
iritidis  simplicis  descriptione  locutus  sum , conspicua  est, 
sed  color  non  idem.  Illic  clarum  rubrumque  invenimus, 
hic  plerumque  fuscus  est,  aut  quasi  cupri  colorem  ha- 


16 


bens.  Vasa  hanc  formantia  usqne  ad  corneae  marginem 
currunt,  sed  superficiem  non  transeunt.  In  iride  ipsa 
ad  pupillae  marginem  interiorem  plerumque  morbi  ineun- 
tis prima  cernuntur  signa  (I).  Mox  fit  corneae  obscu- 
ratio , quae  iu  ipsa  tunicae  substantia  sita  videtur.  Pu- 
pilla fit  statim  immobilis,  angustior  atque  angularis  et 
quod  mirandum,  in  pupilla  fit  angulus,  qui  definitam  et 
semper  eandem  directionem  habet,  vertex  enim  ad  inter 
nam  et  superiorem  partem  nasi  radicem  versus  trahi- 
tur (2).  Color  mutatur:  fit  fuscus,  obscurus  et  vasa  sub- 
fusca  in  iride  animadvertuntur.  Conjunctiva  corneae  vi- 
cina a vasorum  parvorum  plexu  fit  rubida,  sed  partibus 
aliis  hujus  tunicae  color  albus  naturalis  est.  Palpebra- 
rum margines  rubri  fiunt  sine  tumore.  Dolores,  ut  in 
illis  a lue  venerea  ortum  habentibus  observare  solemus, 
vespere  et  noctu  majores  fiunt,  praesertim  si  aeger  in 
lecto  sit  calidus.  Doloris  symptomatumque  aliorum  exa- 
cerbatio vespere  ingressa  post  noctem  mediam  summum 
attingit  gradum  et  diluculo  ineunte  remittitur.  Dolor  ita 
vehemens,  ut  aegri  somnum  omnino  tollat,  atque  exacer- 
bationis tempore  photophobia,  quae  adest  semper,  auge- 
tur magnopere.  Fit  scleroticae  inflammatio,  cujus  color 
non  ruber  est,  sed  potius  fusco  cupri  colori  iridis  par- 
tiumque fere  omnium  lue  venerea  laborantium  similis. 
Visus  ab  initio  obscurus  ob  corneae  opacitatem  (primo 
enim  in  stadio  aeger  omnia  quasi  per  nebulam  densam 


(1)  Lawrence’s  Trealise  on  Diseases  of  the  Eyes. 

(2)  Dr.  Littel’s  inarui al  oti  Eye  Diseases.  — Jiingken’s 
Augenkrankheiteii. 

videt),  cum  fiat  in  pupilla  lymphae  exsudatio,  fere  omnino 
exstinguitur,  lucem  tantum  a tenebra  discernere  potest. 

Terminatio.  Resolutio:  cuncta  symptomata  paulatim 
decrescunt;  color  huic  morbo  proprius  et  vasa  tumida 
evanescunt,  fibrina  resorbetur  et  oculus  fit  aut  omnino 
integer,  aut  parva  quaedam  visus  obscuritas  relinquitur. 

Exsudatio.  In  morbi  formis  acutioribus,  dolore  sym- 
ptomatibusque auctis,  fit  fibrinae  exsudatio.  Cui  fibrinae 
exsudatae  variae  sunt  formae,  color  autem  unus.  Obscu- 
rus rubidus  vel  spadix  est.  Fibrina  in  iritide  simplici  ef- 
fusa albidum  offert  colorem.  Formam  habet  vel  globu- 
lorum, vel  fibrillarum  ab  iride  ad  lentis  capsulam  ten- 
dentium. Lymphae  globuli,  quum  in  iridis  superficie 
situm  habeant,  in  cameram  anteriorem  se  projiciunt  et  sic 
cavitatem  minuunt.  Cornea  et  membrana  humoris  aquei 
opacae  sunt,  et  in  formis  acutissimis  inflammatione  ad 
corneam  reflexa,  aut  alia  quadam  causa  morbifera  forsan 
adjecta,  fit  abscessus  et  hunc  sequuntur  hypopyon  et 
postea  synechia  anterior,  vel  etiam  prolapsus  ipse  iri- 
dis et  ulcus  externum  corneae  syphiliticum.  Cum  inflam- 
matio paulum  se  subduxerit,  atresiam,  synechiam  anterio- 
rem vel  posteriorem,  prolapsum  iridis,  pupillam  angula- 
rem, fibrinae  in  iridis  superficie  globulos,  aut  corneae  ci- 
catrices opacas  (horum  reliquorum  vel  unum  vel  plura) 
videmus.  Iritis  syphilitica  in  abscessuum  formatione  fre- 
quenter exit,  quorum  signa  et  symptomata  illis  in  iritide 
idiopathica  observatis  similia  sunt.  Hoc  in  morbo  non 
tam  membrana  serosa  iridem  tegens,  quam  parenchyma 
organi  ipsius  afficitur,  illa  inflammatione  reflexa  corripitur. 

Corporis  ciliaris  inflammatio,  quae  forsitan  cum  iri- 

tide  gradu  quodam  semper  adest,  et  quae  partim  zonulae 
ejus  rubrae  corneam  circumdantis,  cujus  antea  mentionem 
feci,  causa  est,  vi  nulla  impediente  incedens  quam  ma- 
xime visui  detrimento  est.  Hanc  enim  sequuntur  in  situ 
corporis  ciliaris  tumores  coerulei  et  quasi  scleroticae 
dilatationes,  quae  visum  vel  ferme  vel  omnino  exstinguunt. 
Hoc  staphyloma  corporis  ciliaris  nominatur.'  Quum  haec 
iritidis  species  decursu  magis  chronico  procedit,  in  tunica 
mutationes  videntur,  vel  paulatim  incedens  pupillae  atresia, 
vel  excrescentia  ex  iride  colorem  eundem  fuscum  haben- 
tia, forma  condylomatibus  similia,  unde  eis  nomen  iridis 
condylomatum  inditum.  Horum  ortus  a lue  venerea  pen- 
dere videtur,  et  ob  formam  coloremque,  et  quia  modo 
syphiliden  curandi  hic  adhibito  symptomata  evanescunt. 
In  margine  pupillari  condylomatum  crescentium  forma 
magis  globosa,  in  margine  autem  ciliari  eminentiae  sunt 
magis  irregulares. 

Prognosis.  Non  solum  secundum  morbi  localis  in 
oculo  siti  symptomata  prognosis  constituenda,  sed  morbus 
etiam  universalis  respiciendus  est.  Quum  valetudini  lues 
non  multum  obest,  cum  ejus  morbi  symptomata  multa 
non  adsunt,  et  cum  iritis  recens  est,  prognosis  bona.  Cum 
exsudatio  jam  facta  et  pupilla  angularis  est,  quamvis  haec 
pupillae  forma  morbi  praeteriti  signum  semper  aderit, 
aeque  bona  exsistit  prognosis.  Visus  enim  quodam  et 
eo  utili  gradu  revertitur.  Cum  lues  jam  diu  exstiterit 
aegrotique  vires  multum  exhauserit,  cum  plures  in  partibus 
aliis  hujus  morbi  formae  sese  ostendant,  cum,  quod  non 
raro  invenimus,  non  modo  morbo  inveterato,  sed  hydrar- 
gyro  multisque  aliis  ad  luem  sanandam  frustra  applicatis 

remediis  valetudo  jam  multum  lapsa,  cum  in  iride  fibrina 
exsudata,  inflammatio  ad  tunicas  alias  se  extenderit,  ut  in 
casibus  aliis  luis  inveteratae,  prognosis  mala  est,  quae  in 
staphylomate  corporis  ciliaris  pessima.  Quod  ad  atre- 
siam synechiasque  spectat,  eadem,  quae  de  his  in  iritide 
idiopathica  prodeuntibus  supra  dixi,  hic  quoque  sufficient. 
Corneae  cicatrix  post  ulcerationem  aut  abscessum  insana- 
bilis est,  quanquam,  praesertim  si  aeger  sit  juvenis,  pau- 
latim  fit  minus  opaca,  sed  nunquam  prorsus  evanescit. 
Quod  pertinet  ad  condylomata,  in  margine  ciliari  sita 
meliorem  dant  prognosin,  quamque  in  margine  pupillari 
formantur;  haec  enim  plerumque  pupillae  atresia  excipit ( I ). 

Iritis  syphilitica  blennorrhoeam  (seu  conjunctivae  in 
membranam  mucum  secernentem  conversionem)  sequelam 
nunquam  habet. 

IRITIS  SCROPHULOSA.  Haec  forma  est  rara,  nec 
nisi  Ophthalmiae  scrophulosae  sequela,  inflammatione  a cor- 
nea reflexa,  videtur:  ac  forma  sola  est  praeter  traumaticam, 
in  qua  in  aetate  puerili  iritidem  deprehendimus.  Ante- 
quam inflammatio  iridem  aggressa  est,  saepissime  haec 
est  corneae  opacitas,  ut  partes  oculi  interiores  cernere 
non  possimus,  qua  eadem  de  causa  diagnoseos  difficultas 
augetur,  quia  visus  obscuritas  et  rubra  circa  corneam 
zonula  in  morbis  utrisque  observantur.  Nonnullis  autem 
in  casibus,  cornea  non  ita  opaca,  iritidem  ineuntem  di- 
gnoscere possumus ; tum  certe  medendi  ratio  mutanda  est. 

Prognosis  a stadio  pendet:  visus  detrimentum  multo 
frequentius  a corneae  ulceribus,  cicatricibus  et  lymphae 


(1)  Juengken’s  Lelire  von  (len  Augenkranklieiten. 

opacae  depositione  interstitiali,  quam  ab  iritidis  effectibus 
oritur.  Satis  hac  de  forma  meram  fecisse  mentionem; 
descriptio  accuratior  ad  Ophthalmiae  scrophulosae  expo- 
sitionem pertinet. 

IR1TIS  RHEUMATICA.  Morbus,  qui  hoc  plerum- 
que nomen  habet,  est  inflammatio  rheumatica  membranae 
humoris  aquei  corneam  tegentis,  ad  partes  alias  et  usque 
ad  iridem  se  extendens.  Omnibus  in  morbis  rheumaticis  has 
praecipue  membranas  affectas  esse  invenimus,  quae  fibro- 
serosae  nominantur,  ut  pericardium  etc.  Unde  haec  in- 
flammatio oculum  corripiens  scleroticam  et  membranam 
Descemetianam  afficit.  Hic  morbus,  qui  plerumque  in 
hominibus,  qui  jam  prius  forma  quadam  alia  rheumatismo 
laboravere,  obvius  et  in  oculis  ambobus  apparet,  primo 
in  stadio  non  multum  affert  doloris;  cito  tamen  hic  augetur 
et  usque  ad  tempora  tendit.  Photophobia  supervenit, 

conjunctiva  et  sclerotica  clarum  rubrum  induunt  colorem, 
qui  circa  corneae  marginem  major  est;  calidae  pellucidae- 
que  lacrymae  ex  oculis  effluunt,  cornea  fit  opaca,  humo- 
ris aquei  quantitas  augetur,  pupilla  lucis  stimulo  appli- 
cato immobilis  est,  sed  paulatim  morbo  iucedente  con- 
trahitur. Interdum  sed  rarius  forma  ejus  mutatur.  Do- 
lor increscit  cum  sensu  ardente  et  premente,  et  totam 
faciem,  dentes  capitisque  latus,  galeam  scilicet  aponeuro- 
ticam afficit:  aeger  vel  nihil,  vel  quasi  per  nebulam  den- 
sissimam circumdantia  cernere  potest.  In  tempestatis 
mutationibus  symptomata  omnia  adaugentur.  Iridis  ipsius 
color  cum  membrana  humoris  aquei  sola  afficitur,  muta- 
tur. Exacerbatio  vespere  exorta  jam  ante  mediam  no- 
ctem ad  gradum  summum  pervenit. 

Terminatio.  Modi  terminandi  usitatiores  Ophthalmiae 
rheumaticae  sunt  resolutio,  cum  symptomata  sensim  decre- 
scunt et  oculus  ad  functionem  structuramque  normalem 
redit;  aut  abscessuum  in  cornea  formatio,  quae  interne 
plerumque  rumpuntur,  et  fit  hvpopion.  In  iride  exsistit 
exsudatio,  quae  fibrarum  albarum  a margine  pupillari  ad 
lentis  capsulam  anteriorem  tendentium  formam  habent: 
unde  quum  morbus  se  sustulerit,  pupillae  contractio  et  ir- 
regularitas evadunt. 

Prognosis.  Primo  in  stadio  et  cum  aegri  vires  cu- 
randi rationem  recte  applicari  sinunt,  bona;  cornea  opaca, 
fibrina  exsudata  pupillaque  contracta,  quod  ad  sanationem 
perfectam,  prognosis  est  mala. 

IRITIS  ARTHRITICA.  Oculi  inflammatio  primum 
est  arthritidis  symptoma,  aut  aeger  in  partibus  aliis  corpo- 
ris jam  symptomatibus  laboravit  arthriticis.  Illa  enim  falsa 
est,  quam  sententiam  multi  habent  medici,  oculum  inflam- 
matione arthritica  affici  non  posse,  si  aeger  in  articulis 
vel  pedum  vel  manuum  deposita  arthritica  cretacea  osten- 
dere nequeat.  Membranae  serosae  et  fibrosae  affici  so- 
lent, inter  primas  etiam  interdum  periosteum  ossa  orbi- 
talia tegens.  Morbi  initium  est  oculi  dolor  irritans,  et 
sensatio,  quasi  corpus  quoddam  alienum,  sicut  arenae 
granum  in  oculo  sit.  Post  dies  duos  vel  tres  hic  auge- 
tur, fit  ardens,  et  circum  orbitam  usque  ad  tempora  ten- 
dens; photophobia  et  photopsia  aegrotantis  molestias  au- 
gent. Conjunctiva  et  sclerotica  rubescunt,  et  hic  quoque 
circum  corneae  marginem  color  evidentius  videtur;  non 
ruber  sed  coeruleus  vel  violaceus  est.  Scleroticae  ru- 
bor diffusus  et  per  tunicam  totam  pergens;  in  conjunctiva 

contra  pauca  sunt  vasa  tumida,  rubida  et  quasi  varicosa. 
Lacrymae  ferventes  acresque  ex  oculo  (plerumque  ocu- 
lus alter  afficitur)  decurrunt,  in  interno  cantho  autem  se- 
cretum huic  formae  proprium  videre  est;  flocci  (1)  albi 
mucosi,  qui  nunquam  (ut  in  conjunctivae  inflammatione 
catarrhali  secretio)  indurescunt,  ut  crustis  factis  palpe- 
brae cohaerescant;  palpebrae  rubrae  fiunt  et  tument.  An- 
nulus  circa  corneam  coeruleus  signum  est  naturae  hujus 
morbi  venosae.  Iridis  color  mutatur,  structura  fibrosa 
evanescit  et  similia  vasa  coerulea  varicosa  in  hac  tunica 
animadverti  queunt.  Item  pupillae  forma  immutatur,  sae- 
pius amplificatur  et  ovata  fit:  interdum  sed  rarius  con- 
trahitur et  irregularis  pervadit.  Exacerbatio  vespere  in- 
cepta ante  noctis  medium  gradum  attingit  maximum. 
Visus  celerrime  fit  obscurus. 

Terminatio.  Resolutionem  interdum  videmus. 

Exsudatio.  Dolor  fit  multo  vehementior,  ardens  pre- 
mensque,  cum  sensu  quasi  bulbi  contenta  tumefacta  essent; 
vasa  praesertim  iridis  varicosa  tument,  cornea  fit  opaca  vel 
ulceratione  corripitur.  Visus  perpetuo  obscurus  postremo 
penitus  extinguitur.  Fibrina  aut  in  iridis  substantia,  aut 
in  margine  pupillari  exsudatur:  fit  etiam  chemosis,  seu 
conjunctivae  tumefactio  a fibrina  in  telam  cellulosam  in- 
ter conjunctivam  et  scleroticam  effusa.  Synechia  nonnum- 
quam et  blennorrhoea  hunc  morbum  sequuntur.  Decur- 
sus non  rapidus,  sed  potius  solet  valde  chronicus  esse. 

Prognosis.  Cum  jam  morbus  arthriticus  iridem  ag- 
gressus est  et  cum , quod  invenimus  plerumque,  tota  va- 


(1)  Juengken. 

letudo  hoc  malo  paene  insanabili  afficitur,  prognosis 
omnino  est  mala.  Cum  primo  in  gradu  aegrotum  vide- 
mus, nec  plura  adsunt  alia  arthritidis  symptomata,  certe 
dubiam  ad  bonam  accedentem  dare  possumus;  cum  jam 
exsudatio  est  et  cornea  corripitur,  pessimam.  Solum 
medico  reliquum  est,  ut  oculi  bulbum  servare  conetur  et 
post  inflammationem  praeteritam  pupillam  novam  fingat; 
sed  hic  ob  iridis  structuram  mutatam  inflammationique 
aptam  effectus  boni  quam  maxime  dubii  sunt. 

His  omnibus  iritidis  formis  descriptis,  restat  ut  quam 
brevissime  ea,  in  quibus  inter  se  maxime  distent  et  qui- 
bus observatis  diagnosis  quum  facillime  fiat,  doceam. 
Morbum  oculi  iritidem  esse  nemo  est  quin  statim  dispi- 
ciat;  sed  quaesit  forma,  nullo  modo  tam  facile  dictu  est. 
Haec  septem  sunt  signa  diagnostica , oculi  structurae  et 
functionis  mutatione  observata,  sine  signis  universali- 
bus, ad  quae  chirurgi  attentio  directa  (aeger  enim,  exem- 
pli gratia,  si  morbus  sit  syphiliticus,  absurde  sed  eo 
saepius  medici  interrogationibus  cum  veritate  respondere 
recusat)  morbum  specificum  dignoscere  queat. 

1.  Annulus  corneam  circumdans.  In  rheumatica 
color  est  ruber,  in  syphilitica  rubidus  vel  fusco-rubidus, 
in  arthritica  coerulescens  vel  violaceus,  sanguinis  venosi 
colorem  exhibens. 

2.  Pupillae  forma.  In  rheumatica  contracta,  sed 
plerumque  rotunda,  in  syphilitica  angularis  et  contracta, 
angulo  superne  et  interne  sito.  In  arthritica  dilatata  et 
ovata ; axi  ovatae  longiore  aut  horizontali  aut  perpendiculari. 

3.  Exsudatum.  In  rheumatica  albus  est  fibrillarum 
ab  iride  ad  capsulam  anteriorem  tendentium  color,  in  sy- 
philitica fuscus. 

4.  Secretum.  Iu  rheumatica  et  syphilitica  clarae, 
calidae  lacrymae  interdum  ex  oculo  fluunt.  In  arthritica 
praeter  has  flocci  albi  in  cantho  interno  exstant. 

5.  Exacerbationis  tempus.  In  rheumatica  et  arthri- 
tica ante  noctem  mediam,  in  syphilitica  symptomata  sum- 
mum attingunt  gradum  serius. 

6.  Tarsorum  margines.  In  rheumatica  et  syphili- 
tica rubicundi  sunt  sine  tumore,  in  arthritica  rubri  et 
quasi  oedemate  affecti  tument. 

7.  Dolor.  In  rheumatica  premens  lancinansque 
est,  interdum  oculum  omnino  linquit  et  ad  partes  alias, 
dentes  etc.  transit.  In  syphilitica  fixus  et  quasi  terebrans 
in  supercilio,  et  cum  aeger  in  lecto  est,  post  mediam 
noctem  vehementissimus.  In  arthritica  non  ita  vehemens 
est,  sed  perpetuus,  aegrotantis  vires  exhauriens,  in  bulbi 
parte  posteriore  et  in  orbita  cum  tensionis  et  oculi  hu- 
moribus nimium  completi  sensu. 

SANATIO. 

Formarum  omnium  plerumque  therapia  eadem  est, 
sed  interdum  variari  necesse.  Primum  igitur  modum  ge- 
neralem describam  et  postea  variationes  necessarias  ad- 
dam. Sanatio  regulis  medicinae  usitatis  conveniat;  sen- 
tentia falsa  illa  quidem,  sed  vulgaris  est,  oculorum  morbos 
aliter  quam  aliarum  partium  sanandos  esse.  Quod  attinet 
morbum  nostrum,  tenendum  est,  membranam  serosam  af- 
fectam, organum  magni  momenti,  et  effectus  inflammationis 
non  sublatae  citos  et  perniciosos  esse ; quam  ob  rem 
tractatio  magis  strenua,  quam  quae  ad  morbi  vehemen- 
tiam conveniat,  forsan  videbitur.  Aeger  in  camera  ob- 

scurata  maneat,  luce  enim  non  modo  dolor,  sed  inflam- 
matio ipsa  augetur.  Si  casus  gravior,  in  lecto  recumbat. 

Remedia  praecipua  sunt  sanguinis  missio,  hydrargy- 
rum,  derivatio  et  narcotica  externe  et  interne  applicata 
cum  multis  aliis,  quae  non  tanti  sunt  pretii.  Haec  omnia 
ordine  describam  cum  casibus,  in  quibus  recte  aut  secus 
adhibeantur. 

Sanguinis  missio.  Venaesectio.  Cum  iridis  tunica- 
rumque externarum  vehemens  sit  inflammatio,  cum  dolor 
maximus  aegerque  ceterum  sanus  sit  ac  validus,  quibus- 
que formis  per  venae  sectionem  sanguis  mittendus  est 
et  saepius  quidem , si  nulla  fiat  symptomatum  remissio. 
In  pleuritide,  exempli  gratia,  idem  praecipuum  esse  re- 
medium ad  inflammationem  cohibendam'  novimus:  vel 

etiam,  si  non  tanta  est  morbi  vehementia,  post  venaese- 
ctionem  remediorum  aliorum  effectus  meliores  semper  in- 
venimus. Cum  autem  aeger  debilis  sit,  iritisque  a con- 
gestionis in  exsudationis  stadium  jam  transierit,  cum  pru- 
dentia maxima  hoc  utamur  remedio.  Quod  ad  iritidis 
idiopathicae  tractatationem  Juengken  ait,  «Blutegel  diirfen 
nur  dann  erst  angewendet  vverden,  vvenn  aus  Griinden 
keine  Aderlasse  mehr  gemacht  vverden  konnen,«  hoc  prae- 
ceptum, a medico  experientissimo  allatum,  mihi  videtur 
periculosum:  medicis  enim  junioribus  hujus  viri  verba 
sequentibus,  quod  ob  ejus  inter  chirurgiae  medicinaeque 
praeceptores  nomen  celeberrimum  certo  faciunt,  iritide 
laborantium  tam  frequenter  repetitis  sanguinis  missionibus 
vires  ita  debilitarentur,  et  caeteram  tractationis  partem 
ferre  non  possent:  nullo  enim  modo  iritis  sola  venae  se- 
ctione sananda.  Multos  iritidis  acutae  idiopathicae  et 

symptomaticae  casus  Bristoliae  ipse  vidi  sine  ulla  san- 
guinis detractione  generali  sanari.  Unde  ex  mea  senten- 
tia frequentiores  sunt  casus,  in  quibus  venaesectio  non 
necessaria,  quam  in  quibus  adhibenda  et  repetenda  sit. 
In  iritide  arthritica,  cujus,  ut  jam  supra  dixi,  decursus 
magis  chronicus  est,  et  in  scropluilosa,  quae  juniores  et 
debiliores  plerumque  afficit,  rarius  hoc  remedio  opus  est. 
In  inflammatione  vehementi  tam  idiopathica  quam  syphi- 
litica et  rheumatica,  pulsu  plethorarn  et  febrem  indicante, 
cum  ex  orificio  venae  magno  sanguis  effluat,  vasa  omnia 
oculi  tumida,  vacua  et  pallida  fieri  et  symptomata,  ma- 
xime dolorem  minui  animadvertimus.  Denique  si  dubitet 
medicus,  num  sit  necessaria  venaesectio  necne,  nec  signa 
contra  indicantia  adsint,  omnino  vena  secetur.  Quantum 
sanguinis  detrahatur,  statui  non  potest:  hoc  enim  ab  ae- 
grotantis viribus,  aetate,  vivendi  modo,  et  inflammatio- 
nis stadio  graduque  pendet.  Cum  fibrina  in  iride  jam 
exsudetur,  tempus  sanguinis  detractioni  generali  jam 
praeteriit. 

Sanguinem  vel  hirudinibus  vel  cucurbitulis  mittere 
possumus:  harum  methodus  prior  praeferenda,  vel  in 
temporibus,  vel  in  palpebra  inferiore  applicentur.  In  eu- 
jusque  casus  stadio  quodam  hirudinum  applicatio  neces  • 
saria  erit,  et  in  illis  plerumque  casibus  hujus  remedii 
effectus  meliores,  in  quibus  jam  aegrum  per  venaesectio- 
nem  sanguinem  amittere  oportuerat.  Quum  vehemens  sit 
capitis  iritide  laborantis  dolor,  et  timeamus,  ne  venaese- 
ctio nimium  aegrum  debilitet,  tum  cucurbitulae  ad  nucham 
vel  pone  aures  applicentur.  Omnibus  omnino  formis,  si 
congestionem  inflammationemque  minuere  volumus,  prae- 

sertim  cum  nondum  fibrina  exsudata  in  iride  apparuerit, 
hirudines  admoveantur,  numero  symptomatibus  conveniente, 
et  repetitio  fiat.  In  stadiis  morbi  ultimis  illis  minime 
utendum. 

Derivatio  vel  vesicantibus , vel  setaceo  fonticulisque 
efficitur.  His  autem  in  primis  morbi  stadiis  non  utimur, 
majoris  sunt  utilitatis,  cum  jam  acutam  forma  chronica 
secuta  sit,  vel  cum  remediis  aliis  fortioribus  jam  adhibitis 
signa  congestionis  supersint.  Cum  administrato  hydrar- 
gyro  fibrinae  exsudatio  jam  resorberi  incipiat,  nec  satis 
rapide  fiat  resorptio,  haec  applicata  processum  valde  ac- 
celerant. In  nosocomio  Sancti  Bartholomaei  Londini  un- 
guenti antimonii  potassio  tartratis  inter  scapulas  infrictio- 
nes  maximae  utilitatis  saepius  cognovi. 

Omnium  remediorum  princeps  est  hydrargyrum,  sine 
quo  iritidis  sanandae  conatus  semper  frustra  erunt.  In 
membranarum  serosarum  in  partibus  corporis  aliis  sita- 
rum inflammatione  quanquam  hydrargyri  effectus  oculis 
videre  non  licet,  symptomatibus  tamen  consideratis,  quanti 
qualescunque  sint,  intelligere  possumus.  In  oculo  autem, 
hydrargyro  administrato,  varia  stadia  observamus,  donec 
ad  conditionem  pristinam  organon  redeat.  Hydrargyri 
actio  praecipua  est  non  modo  secretionis  fibrinae  prohi- 
bitio, sed  vasorum  lymphaticorum,  ut  fibrinam  resorbeant, 
stimulatio  necessaria.  Itaque  maxime  in  stadio  exsuda- 
tionis  hoc  remedio  opus  est:  verum  egregia  est  decur- 
sus ad  exsudationem  hoc  in  morbo  rapiditas,  nec  modo 
ad  fibrinae,  sed  etiam  ad  puris  et  abscessuum  formatio- 
nem, cumque,  ut  hoc  hydrargyro  propria  vis  vasorum 
resorbentium  stimulandorum  excitetur,  in  gradu  quodam 

signa  ptyalismi  ineuntis,  gingivarum  tumefactionem  et  ru- 
borem adesse  necesse  sit:  statim  post  venaesectionem 
aut  sanguinis  detractionem  localem  hydrargyri  usus  in- 
cipiendus est.  Imprimis  remedium  purgans  detur,  et  tum 
statim  unguenti  hydrargyri  infrictio,  aut  calomelanos  do- 
ses  parvae,  sed  eae  frequentes  administrentur;  vel  his 
ambobus  remediis  licet  simul  uti.  Ubi  calomelas  diar- 
rhoeam efficiat,  opii  paullulum  conjungatur,  aut  frictioni- 
bus solis  salivatio  provocetur ; haec  enim,  quanquam  aegro 
minime  jucunda,  plerumque  ad  sanationem  necessaria 
exsistit.  Astley  Cooper(l),  cujus  de  rebus  chirurgi- 
cis sententia  et  auctoritas  longe  maxima  est,  calomelanos 
grana  quinque,  cum  opii  grano  dimidio,  bis  die  per  dies 
quatuordecim  sumenda  commendat.  Unguentum  opio  jun- 
ctum aut  in  fronte,  cum  effectus  meliores  esse  solent, 
aut  in  parte  corporis  alia  infricetur.  I11  hydrargyri  usu 
persistendum,  quoad  leventur  symptomata,  aut  donec  mor- 
bus medici  conatibus  non  obediens  ad  effectum  quendam 
insanabilem  transierit. 

Externe  primo  in  stadio,  et  in  forma  solum  trauma- 
tica frigida  applicentur:  casibus  in  aliis  aqua  tepida  do- 
lorem minuit,  quare  maxime  est  aegroto  jucunda:  saepius 
per  diem  fiat  cum  aqua  tepida  aut  simplici,  aut  cum  quo- 
dam mucilaginoso  vel  narcotico  conjuncta,  fomentatio. 
Cum  morbus  longius  processerit,  remedia  stimulantia  valde 
prodesse  vidi.  Primis  in  stadiis  minime  adhibenda;  ca- 
taplasmata omnia  cujuscunque  generis,  quoque  in  stadio, 
interdum  enim  ab  medicis  commendari  audivi,  omnino 
rejicienda  sunt. 


(1)  Principies  and  Praclice  of  Surgery.  Londou  .1836. 

Inter  medicamenta  externa  praecipua  sunt  narcotica, 
et  ea  potissimum,  quae  narcotica  frigida  appellantur. 
Plura  sunt  ex  vegetabilibus  medicamenta,  quae  miram 
habent  pupillae  dilatandi  facultatem:  horum  pars  maxima 
ad  familiam  naturalem  solanearutn  pertinet,  narcoticam- 
qne  habet  naturam.  Sunt  datura  stramonium,  planta 
prima,  in  qua  hoc  proprium  inesse  Doctor  Cooper  Ame- 
ricanus detexit,  hyoscyamus  niger,  et  atropa  belladonna, 
qua  solemus  forma  extracti  uti.  Ejusdem  autem  extracti 
in  aqua  destillata  solutio  colata  et  oculo  instillata  hanc  vim 
propriam  magis  exercet;  omnino  dolore  caret  applicatio, 
sicut  eodem  remedio  in  acuta  oculi  inflammatione  uti 
possumus,  actio  certior  est  et  modus  applicandi  longe 
praeferendus  (1).  Infusum  herbae  hyoscyami,  aut  extracti 
belladonnae  in  fronte  cum  saliva  infrictionem  Juengken 
commendat. 

Dolore  urgente  narcotica,  opium  scilicet  aut  hyo- 
scyamus, interne  ministranda  sunt.  Horum  applicationis 
externae  facilis  intellectu  causa  est,  ne  inflammatione  in- 
cedente atresia  aut  certe  pupillae  contractio  nimia  eve- 
viat;  in  usu  et  omni  in  forma  et  omni  in  stadio  persi- 
stendum est,  aut  usque  ad  sanationem,  aut  donec  morbo 
finito  effectus  quidam  insanabilis  supersit. 


(1)  Modum  actionis  indicare  sane  difficile  est:  unam  senten- 
tiam a Walker  latam  paucis  addam:  "Ramulos,  ait,  nervorum 
quinti  et  tertii  ad  iridis  partes  varias  distribui : hos  fibris  radiatis 
aut  rectis,  illis  circularibus  vim  nervosam  afferre.  Et  belladonnae 
vis  narcotica  ad  frontis  cutem,  aut  ad  conjunctivam  applicatae, 
partes  illas,  quibus  ramus  ophthalmicus  nervi  quinti  sensum  sup- 
peditat, ad  iridem  reflexa  fibras  circulares  pro  tempore  paralysi 
afficit,  et  fibrae  rectae  nullis  opponentibus  se  quam  maxime  con- 
trahere possunt. “ 

Medendi  ratione  generali  et  potissimum  iritidis  idio- 
pathicae aptiore  explanata,  restat,  ut  variationes,  quas  fa- 
ciamus necesse  est,  et  tractationem  formis  aliis  propriam 
describam. 

In  iritide  syphilitica  praeter  remedia  sapra  allata, 
ubi  praecipue  mercurii  usus  indicatur,  perpauca  sunt, 
quae  adhibita  conducant.  Tantus  saepe  est  hac  in  specie 
dolor,  maxime  vespere,  ut  insomnis  noctes  agat  aegro- 
tus, et  opii  dosis  hora  vespertina  danda  sit.  Interdum 
etiam  cum  maxime  invalidus  sit  aeger  et  ne  nimium  vires 
a mercurio  consumto  exhauriantur,  timeamus  (interdum 
enim  homo,  usque  ad  salivationem  hydrargyro  affectus, 
subito  sine  ulla  causa  apparente  mortuus  est),  cum  con- 
dylomata iridis  formentur,  maxima  est  potassii  iodidi  cum 
lignorum  (sarsaparillae,  guaiaci,  mezerei  etc.)  decocto  uti- 
litas. Hoc  enim  remedium  tum  vim  vasorum  resorben- 
tium auget,  tum  potentia  tonica  vires  jam  morbis  hydrar- 
gyroque  confectas  restituit.  In  iritidis  syphiliticae  stadio 
ultimo  nonnulli  oleum  terebinthinae  in  emulsione  adhibi- 
tum valde  collaudant. 

In  specie  scrophulosa  praeter  remedia  generalia  con- 
tra scrophulam,  quae  praecipue  sunt  iodinium  cum  po- 
tassii iodido , tonica,  cinchona  et  ejus  praeparata,  cum 
aere  puro  sicco,  nutrimentum  concoctu  facile,  sed  nullo 
modo  stimulans,  equitatio,  balnea,  natatio,  alia,  quae  hic 
describam  non  est  necesse,  modico  gradu  hydrargyrum 
quoque  adhibere  debemus:  nec  symptomata  alia  scrophu- 
losa huic  remedio  sunt  contraria.  Hic  photophobia  ma- 
xima, sed  minime  aeger  in  camera  obscura  maneat;  lux 
et  aer  purus  curationi  necessaria  sunt.  Hac  in  forma 
derivatio  per  vesicantia  utilis  est  et  emplastrorum  canthari- 

dis  pone  aures  applicatio  repetita  meliores  praebet  effectus, 
quam  puris  secretio  per  setaceum  aut  fonticulos  provocata. 

In  rheumatica  non  tantus  est  hydrargyri  usus,  aeger 
omnia  frigida  fugiat  et  quamvis  breve  per  tempus  oculi 
dolorem  minuant,  hic  tamen  vi  renovata  revertitur.  Ocu- 
lus saepius  aqua  tepida  foveatur;  praeter  remedia  ante 
memorata,  emetica  et  diaphoretica  Juengken  suadet: 
Antimonii  potassio  tartratem  vel  dosibus  majoribus,  ut 
vomitus,  vel  minoribus  eisque  repetitis,  ut  nausea  et  dia- 
phoresis  excitetur.  Colchicum,  pulvis  doveri,  aliaque 
medicamenta  antirheumatica  cum  purgantibus  fortioribus 
sunt  hoc  in  morbo  pretii  maximi. 

In  arthritica  praeter  applicationem  remediorum  supra 
commemoratorum  symptomatibus  convenientem  admovean- 
tur diaphoretica,  laxativa  et  calomelas  non  tam  salivatio- 
nis et  ejus  effectuum,  quam  viscerum  chylopoeticorum 
conditionem  corrigendi  causa:  haec  enim  in  diathesi  ar- 
thritica semper  aegrotant.  Hydrargyri  bichloridum  dosi- 
bus refractis  cum  hydrargyri  unguenti  et  belladonnae 
extracti  in  fronte  ad  resorptionem  adjuvandam  infrictione 
praecipit  Juengken.  De  morbi  reditu,  qui  fit  haud 
raro,  fonticulis  et  vitae  ratione  propria  caveatur.  Si  fiat 
chemosis,  aut  incidatur  aut  partim  conjunctiva  excidatur. 

Quod  ad  effectuum  morbi  nostri  nonnullorum  sana- 
tionem spectat  perpauca  licet  addere. 

Hypopion  et  hypoaemia  naturae  tractationi  linquan- 
tur. Chirurgorum  nonnullorum  tantum  est  scindendi  de- 
siderium , ut  corneam  incidendam , quo  pus  vel  sanguis 
effluat,  dicant;  quod  quidem  perquam  absurdum  et  sana- 
tionis spem  totam  dirimere  potest. 

In  pupillae  atresia,  aut  in  synechia  anteriore  cum 
pupilla  conjungatur  adhaesione,  aut  cum  cicatrix  opaca 
centralis  corneae  sit,  omni  inflammatione  praeterita  pu- 
pilla artificialis  fingenda  est.  Cum  hujus  operationis  de- 
scriptio ab  hoc  opusculo  sit  aliena,  dicamus  saltem,  quod 
sentimus,  omnibus  operandi  modis  corectomiam,  seu  iridis 
partis  per  corneae  vulnus  excisionem  longe  anteferendam 
esse.  Quam  eandem  operationem  vidi  in  nosocomio 
caritatis  Berolinensi  egregio  cum  successu  exerceri. 

VITA. 

Ego,  Augustinus  Prichard,  Bristoliae  die  XVI.  mensis 
Julii  anni  Domini  MDCCOXVIII.  jialre  Jacobo  C.  Pricliard, 
medicinae  doctore,  et  matre  Anna  Maria  e stirpe  Estlin,  quos 
jam  vivere  et  valere  quam  inaxime  gaudeo,  Deoque  gratias  ago, 
natus  sum.  Iu  fide  Ecclesiae  Anglicanae  doctrinas  sequor. 

Privatis  in  scliolis  et  in  collegio  Bristoliensi  nonnullos  per 
annos  linguis  latina  et  graeca  et  mathematica  imbutus,  medicinae 
studia  incepi  et  per  annos  quatuor  apud  scholam  medicinae  Bri- 
stoliensem  liasce  praelectiones  audivi: 

Riley  et  Coltliurst  de  anatomia  et  physiologia  cum  arte 
cadavera  dissecandi,  per  semestria  liyemalia  duo;  Bernard  et 
Symonds  de  materia  medica,  pathologia  et  therapia  $ cum  pro- 
fessorum aliorum  praelectionibus  de  chirurgia,  arte  obstetricia, 
botanice  cum  excursionibus  et  chemia. 

Per  annos  quatuor  sub  avunculo  meo,  Joanne  B.  Estlin, 
nosocomium  ad  oculorum  inorbos  curandos  frequentavi:  in  noso- 
comio Bristoliensi  per  tres  annos  sub  patre  meo  pathologiam  et 
therapiam,  per  unum  sub  Joanne  Harrison  chirurgiam  practi- 
cam  didici. 

Anno  MDCCCXXXIX.  me  I.ondinum  contuli,  ubi  praeter 
praelectiones  de  chirurgia  celeberrimi  Lawrence,  de  pathologia 
et  therapia  Doctorum  Latham  et  Burrows,  de  arte  obstetricia 
Doetoris  Rigby  auditas  per  annum  unum  in  nosocomio  Sancti 
Bartholomaei  chirurgiam  practicain  Lawrence  me  edocuit.  Duce 
doctore  Tweedie  nosocomium  Londinense  ad  febribus  laborantes 
accipiendos  frequentavi.  Anno  MDCCCXL  examinibus  rite  supe- 
ratis in  numerum  chirurgorum  apud  aedem  regiam  chirurgorum 
Londinensem  adscriplus  fui  et  licentiam  medicinam  et  chirurgiam 
in  Anglia  exercere  obtinui. 

Mense  Aprili  hujus  anni  Berolinum  petii,  ubi  per  semestre 
aestivum  111.  Muellet  de  anatomia  pathologica  disserentem 
audivi  et  clinica  111.  Sclioenlein,  111.  Dieffenhach  et  111. 
Juengken  frequentavi.  Omnibus  his  viris  et  Anglis  et  Germa- 
nis maximas  ago  gratias. 

Jam  vero  tentamine  medico  et  examine  rigoroso  coram  gra- 
tioso medicorum  ordine  superatis,  ut  dissertatione  tliesihusque  de- 
fensis summi  mihi  concedantur  in  medicina  et  chirurgia  honores 
confido,  * 

THESES. 

1.  Ex  hydrocelis  operationibus  radicalibus  injectio  incisioni  prae- 
ferenda est. 

2.  Post  membrum  amputatum  reunio  per  primam  intentionem 
quoque  in  casu  lentanda, 

3.  In  teste  extirpnndo  funiculus  spermaticus  totus  non  ligandus  est. 

4.  Scientia  anatomica  et  physiologica  morbi  curationi  subserviant. 


